Bylmoorde: Verdediging sê oor Henri se getuienisHenri van Breda in die Wes-Kaapse hooggeregshof. Foto: Catherine Rice/ANA Die verdediging van die moordbeskuldigde Henri van Breda het Donderdag aan die Wes-Kaapse hooggeregshof gesê dat Van Breda “nie in hierdie stadium” sal getuig nie. Adv. Piet Botha vir die verdediging het gesê: “Die moeilikste besluit wat ŉ verdediging kan neem, is om ŉ kliënt op te roep of nie. Die bewyse van die staat is omstandigheidsgetuienis. Ons is van voorneme om kennergetuies op te roep en getuies voor te hou om dit te weerlê.” Volgens die wet moet die verdediging, nadat die staat sy saak gesluit het, besluit of hy die beskuldigde gaan oproep om te getuig of nie. Botha wou hierdie besluit neem eers nadat die verdediging se kennergetuies getuig het. Gewoonlik word ŉ beskuldigde as die verdediging se eerste getuie opgeroep. Indien ŉ beskuldigde nie as die verdediging se eerste getuie opgeroep word nie, word die moontlikheid geskep dat die beskuldigde sy weergawe kan aanpas volgens die kenners se getuienis. Nadat Botha egter gedwing is om ŉ besluit te neem, het hy gesê hy sal nie vir Henri oproep om te getuig nie. Botha kan hierdie besluit wel later verander en vir Van Breda oproep om te getuig, maar dit kan tot gevolg hê dat die hof ŉ negatiewe afleiding maak. “Indien ons van plan verander, sal ons moet leef met die moontlike gevolge of afleidings wat die hof dalk mag maak,” het Botha toegegee. Adv. Susan Galloway, senior staatsaanklaer, het egter aangevoer indien Van Breda getuig, sal dit die staat benadeel. “Hy [Botha] sê hy wil die waarheid van wat sy kenners sê, evalueer. Probeer hy kyk hoe goed antwoord hulle oor die punte waaroor Henri moet antwoord? Dit is wat sy kliënt moet doen. As hy [Van Breda] laaste getuig, sal ons nie die geleentheid hê om kenners te kruisondervra oor Henri se getuienis nie.” Botha het gesê sy kliënt is onskuldig tot skuldig bewys en dat hy daarom die reg op stilswye het en om nie te getuig nie. Galloway het geantwoord: “Soortgelyk aan stilswye, is daar ook gevolge vir die beskuldigde wat nie getuig nie.” Regter Siraj Desai het gesê hy sal op 27 September uitspraak oor hierdie kwessies lewer. Hy sal moontlik die gedeelte van die gereg bevestig wat dit stel dat ŉ beskuldigde moet besluit of hy of sy gaan getuig of nie wanneer die staat sy saak sluit. Van Breda staan tereg op drie aanklagte van moord nadat sy ouers en broer in Januarie 2015 in die gesin se huis in die De Zalze-landgoed by Stellenbosch met ŉ byl vermoor is. Hy staan ook tereg op ŉ aanklag van poging tot moord op sy suster, Marli, wat die aanval oorleef het. Hy word ook van dwarsboming van die gereg aangekla. Van Breda het skuld op al die aanklagte teen hom ontken. Hy beweer ŉ inbreker met ŉ byl, balaklawa, handskoene en donker klere het sy gesin aangeval. In sy pleitverduideliking het hy beweer dat daar meer as een aanvaller was en dat Afrikaans tydens die aanvalle gepraat is. Toe die staat verlede week sy saak gesluit het, het Galloway aan die hof gesê Marli het aangedui dat sy nie ŉ getuie vir die verdediging wil wees nie. Sy ly aan geheueverlies en kan daarom nie die gebeure van die aand van die aanval onthou nie. Galloway het aan die hof bevestig dat Marli steeds niks van die aand kan onthou nie. Die saak sal op 9 Oktober nádie hofreses hervat word wanneer die verdediging hul eerste getuie sal oproep. Lees alle vorige berigte oor Henri van Breda op Maroela Media.